NGMƆKƆ TSO Ɔ NƐ E NƆ BAHI NGLA A WOƆ NƆ HEMI KƐ YEMI MI HE WAMI
NIHI YA BI YESU KAA E TSƆƆ MƐ HE NƐ E NÁ E HE WAMI Ɔ KƐ JE
Yesu je Yerusalem Hɔɛgbi piani, nɛ e kpale kɛ ho Betania ya ngɛ Oliv Yo ɔ kasa nya ngɛ beleku je. Benɛ je jɔ ɔ, e ma nyɛ maa pee kaa, e ya hwɔ e huɛ Lazaro nɛ e nyɛmiyihi ji Maria kɛ Marta a we ɔ mi.
E nɔ jena nɛ ji Nisan ligbi 11 ɔ, Yesu kɛ e kaseli ɔmɛ kpale ma blɔ nɔ kɛ yaa Yerusalem. Ke Yesu ya sɔlemi we ɔ, e be lejɛ ɔ yae hu kɛ ya si benɛ e ma gbo. Ligbi nɛ ɔ hu ji ligbi nɛ e maa ya e nyagbe fiɛɛmi loko a maa ye Hetsɔmi ɔ. Enɛ ɔ se ɔ, e maa to e gbenɔ ɔ he Kaimi sisi, nɛ lɔ ɔ se ɔ, a maa kojo lɛ, a maa bu lɛ fɔ, nɛ a maa gbe lɛ.
Benɛ a je Betania nɛ a ya gu Oliv Yo ɔ nɔ kɛ yaa Yerusalem ɔ, Petro na ngmɔkɔ tso ɔ nɛ Yesu gbiɛ ɔ, nɛ e kpa ngmlaa ke: “Tsɔɔlɔ, hyɛ, ngmɔkɔ tso ɔ nɛ o gbiɛ ɔ ngla!”—Marko 11:21.
Se mɛni he je nɛ Yesu ha nɛ ngmɔkɔ tso ɔ ngla a? Wa maa na heto ɔ ngɛ nɔ́ nɛ e de kɛ tsa nɔ ɔ mi. E de ke: ‘Niinɛ, i ngɛ nyɛ dee ke, ke nyɛ ngɛ hemi kɛ yemi nɛ nyɛ ji nɔ́ ɔ, pi nɔ́ nɛ i pee ngmɔkɔ tso nɛ ɔ kɛkɛ nɛ nyɛ ma nyɛ maa pee. Ke nyɛ de yo nɛ ɔ tete po ke, “Hiaa, nɛ o ya nɔ wo mi ɔ,” e maa ba mi jã.’ (Mateo 21:21, 22) Yesu kɛ munyu nɛ ɔ ngɛ munyu ko nɛ e tu be ko kaa ke nɔ ko ngɛ hemi kɛ yemi ɔ, e ma nyɛ maa hia yoku ɔ nɔ mi mae.—Mateo 17:20.
Yesu sume nɛ kaseli ɔmɛ a hɛ nɛ je nɔ kaa a hia hemi kɛ yemi ngɛ Mawu mi. Enɛ ɔ he je nɛ e ha nɛ ngmɔkɔ tso ɔ ngla a nɛ. E de mɛ ke: “Ke nyɛ ngɛ sɔlee, nɛ nyɛ bi ke a pee nɔ́ ko ha nyɛ ɔ, nyɛ he ye; kɛkɛ ɔ, nɔ́ tsuaa nɔ́ nɛ nyɛ bi ɔ, a maa pee ha nyɛ.” (Marko 11:24) Yesu se nyɛɛli tsuo ma nyɛ maa kase nɔ́ ko ngɛ mi! Hemi kɛ yemi nɛ kaseli ɔmɛ ma ná a he hia wawɛɛ, ejakaa a kɛ kahi fuu maa kpe. Se nɔ́ kpa ko hu ngɛ nɛ wa ma nyɛ maa kase ngɛ ngmɔkɔ tso ɔ kɛ hemi kɛ yemi he.
Kaa bɔ nɛ ngmɔkɔ tso ɔ bɔ kusuu se e wui yiblii ɔ, jã nɔuu nɛ Israel ma a hu ngɛ. Mawu kɛ ma a so, nɛ ngɛ nimli a hɛ mi ɔ, e ngɛ kaa nɔ́ nɛ a yeɔ Mawu Mlaa amɛ a nɔ. Se ma a tsuo be hemi kɛ yemi, nɛ a wui yiblii kpakpa. Mawu Bi ɔ po a kua lɛ! Enɛ ɔ he ɔ, Yesu ngɛ tsɔɔe kaa, kaa bɔ nɛ e gbiɛ ngmɔkɔ tso ɔ, jã a kɛ̃ nɛ a maa gbiɛ ma nɛ be hemi kɛ yemi nɛ e wui yiblii nɛ ɔ.
Be bɔɔ se ɔ, Yesu kɛ e kaseli ɔmɛ ya su Yerusalem. E ho sɔlemi we ɔ ya kaa bɔ nɛ e pɔɔ peemi ɔ, nɛ e bɔni nihi ní tsɔɔmi ngɛ lejɛ ɔ. Osɔfo nikɔtɔma amɛ kɛ ma nimeli ɔmɛ a hɛ ji nɔ́ nɛ Yesu pee sika tsakeli ɔmɛ a nɔ. Lɔ ɔ he ɔ, a kɛ sane bimɛ ko ya pi lɛ. A bi lɛ ke: “Mɛni he blɔ o ngɛ nɛ o kɛ peeɔ kikɛmɛ a ní nɛ ɔmɛ? Mɛnɔ ha mo jamɛ a he blɔ ɔ?”—Marko 11:28.
Yesu hu he nɔ ke: ‘Imi hu ma bi nyɛ munyu kake pɛ nɛ nyɛ ha mi heto, kɛkɛ ma tsɔɔ nyɛ he blɔ nɛ i ngɛ nɛ i kɛ peeɔ ní nɛ ɔmɛ. He wami nɛ Yohane kɛ baptisi nihi ɔ, Mawu lɛ ha lɛ, aloo adesa?’ Piɔ lɛɛ Yesu mohu lɛ ngɔ sane bimi kɛ pi e he nyɛli ɔmɛ konɛ a je nya. Osɔfo nikɔtɔma amɛ kɛ ma nimeli ɔmɛ ya ajla ngɛ heto nɛ a ma ha Yesu ɔ he. A de a sibi ke: ‘Ke wa de ke Mawu lɛ ha lɛ ɔ, e ma bi wɔ ke, “Mɛni he je nyɛ he we lɛ yi mɔ?” Se akɛnɛ ma a tsuo “he ye kaa Yohane ɔ, gbalɔ ji lɛ he je ɔ,” a ye ma a gbeye kaa a ma de ke, “adesa dɛ mi e je.”’—Marko 11:29-32.
Yesu he nyɛli ɔmɛ gbɛ si hluu, se a nɛ́ heto kpakpa ko nɛ a ma ha lɛ. Lɔ ɔ he ɔ, a de lɛ ke: “Wa li.” Kɛkɛ nɛ Yesu hu de mɛ ke: ‘Lɛɛ imi hu he blɔ nɛ i kɛ peeɔ ní nɛ ɔmɛ ɔ, i be nyɛ tsɔɔe.’—Marko 11:33.